Duntes iela 22, K-5, Rīga, LV-1005, tālr. 67501590, fakss 67501591, e-pasts pasts@spkc.gov.lv

Rīgā

|  |  |
| --- | --- |
| Datums skatāms laika zīmogā. Nr. 1-8.2/2025/596 | Latvijas Lauku ģimenes ārstu asociācijaLatvijas Ģimenes ārstu asociācija Latvijas Pediatru asociācijaNacionālais veselības dienests izsūtīšanai līgumpartneriem Stacionārās ārstniecības iestādes (pēc pievienotā saraksta)*Zināšanai*Veselības inspekcijaZāļu valsts aģentūraVeselības ministrija |

***Par neatbilstoša derīguma termiņa vakcīnu lietošanu ārstniecības iestādēs***

Slimību profilakses un kontroles centrs (turpmāk – Centrs), veicot vakcinācijas datu analīzi par vienotajā veselības nozares elektroniskās informācijas sistēmā ievadītajiem vakcinācijas faktiem, ir konstatējis, ka vairākas ārstniecības iestādes par vairākām vakcīnām ir ievadījušas informāciju, no kuras var pieļaut, ka pacientiem lietota vakcīna, kuras derīguma termiņš uz vakcinācijas datumu bija beidzies. Veselības inspekcija veic konstatēto faktu pārbaudi. Centrs atgādina, ka zāļu, tai skaitā vakcīnu, lietošana pēc norādītā derīguma termiņa beigām nav pieļaujama. Šādas vakcīnas negarantē nepieciešamo aizsardzību pret konkrētajām infekcijām, turklāt šādi incidenti grauj sabiedrības uzticēšanos vakcinācijai un vakcinācijas drošībai.

Veicot lielu skaitu vakcināciju, ir iespējamas neatbilstības un tādēļ ir ļoti svarīgi veikt pasākumu kopumu, kas dod iespēju šādus negadījumus novērst. Lai nodrošinātu, ka netiek izmantotas vakcīnas pēc derīguma termiņa beigām, vakcinācijas iestādēm jāveic šādi pasākumi:

* pirms katras vakcinācijas, izņemot vakcīnu no ledusskapja, pārbaudīt vakcīnas derīguma termiņu;
* nepieļaut pārmērīgu vakcīnu uzkrāšanos vakcinācijas iestāžu ledusskapjos un to ilgstošu glabāšanu ārstniecības iestādēs, ievērojot normatīvajā regulējumā noteikto prasību, ka vakcinācijas iestādes pasūta vakcīnas “tādā daudzumā, kas nepārsniedz vakcinācijas iestādes divu mēnešu vidējo katras vakcīnas izlietojumu”;
* regulāri (ne retāk kā reizi mēnesī) fiziski pārbaudīt ledusskapī esošo vakcīnu derīguma termiņus;
* pēc vakcīnu derīguma termiņa beigām nekavējoties norakstīt vakcīnas un nodot tās utilizēšanai;
* nekādā gadījumā neglabāt lietošanai nederīgas vakcīnas, tai skaitā pēc derīguma termiņa beigām, kopā ar lietošanai derīgām vakcīnām (konstatējot tādas vakcīnas, tās steidzami izņemt no ledusskapja un apzīmēt kā lietošanai nederīgas);
* uzglabāt vakcīnas tā, lai nodrošinātu brīvu gaisa cirkulāciju, kā arī nodrošināt, ka visas ledusskapī esošās vakcīnas būtu viegli redzamas un pieejamas.

Lai aktualizētu iepriekš minēto pasākumu ieviešanu, Centrs aicina ikvienu vakcinācijas veicēju pēc iespējas ātrāk, bet ne vēlāk kā līdz šī gada 1. aprīlim, pārbaudīt ledusskapjos esošo vakcīnu un šļirču derīguma termiņus un veikt lietošanai nederīgo vakcīnu norakstīšanu atbilstoši normatīvo aktu prasībām. Centrs atgādina, ka vakcinācijas iestādes pienākums ir piecu darbdienu laikā, konstatējot, ka vakcīna, kas iegādāta par valsts budžeta līdzekļiem, nav derīga lietošanai, sniegt informāciju par tās norakstīšanu vienotajā veselības nozares elektroniskajā informācijas sistēmā, norādot iestādes kodu, nosaukumu, filiāli, preparāta nosaukumu, sērijas numuru, derīguma termiņu, norakstīšanas vai atdošanas atpakaļ iemeslu un datumu.

2000. gada 26. septembra Ministru kabineta noteikumi Nr. 330 “Vakcinācijas notiekumi) (turpmāk – MK noteikumi Nr. 330) nosaka pienākumu katrai vakcinācijas iestādei ne retāk kā reizi mēnesī aktualizēt datus par vakcīnu krājumiem un nodrošināt datu atbilstību e-veselībā un reāli ledusskapī. Lai nepārprotami nodrošinātu arī izpratni par nepieciešamību sekot līdzi vakcīnu derīguma termiņiem, Veselības ministrija plāno veikt grozījumus MK noteikumos Nr. 330, papildinot tos arī ar pienākumu ne retāk kā reizi mēnesī pārbaudīt krājumos esošo vakcīnu derīgumu.

Lūdzam izplatīt šo informāciju Jūsu asociāciju biedriem, līgumpartneriem un atbildīgām personām.

Direktors Mārtiņš Dimants

Ieva Rimšāne 67081520

ieva.rimsane@spkc.gov.lv